CELEX: 32016D2318
Language: et
Date: 2016-12-16 00:00:00
Title: Komisjoni rakendusotsus (EL) 2016/2318, 16. detsember 2016, Hispaania puhul tehtava erandi kohta brodifaakumit sisaldavate biotsiidide loa vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37 (teatavaks tehtud numbri C(2016) 8414 all)

20.12.2016   
            
            
               ET
            
            
               Euroopa Liidu Teataja
            
            
               L 345/72
            
         KOMISJONI RAKENDUSOTSUS (EL) 2016/2318,
   16. detsember 2016,
   Hispaania puhul tehtava erandi kohta brodifaakumit sisaldavate biotsiidide loa vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37
   
      
         (teatavaks tehtud numbri C(2016) 8414 all)
      
   
   (Ainult hispaaniakeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) ja eriti selle artikli 37 lõike 2 punkti b,
   ning arvestades järgmist:
   
               (1)
            
            
               Äriühing Syngenta Crop Protection AG (edaspidi „taotleja“) esitas Hispaaniale täielikud taotlused toimeainet brodifaakumit sisaldavatele rodentitsiididele (edaspidi „kõnealused tooted“) Iirimaa poolt antud lubade vastastikuseks tunnustamiseks. Iirimaa andis loa kõnealuse toote kasutamiseks rodentitsiidina siseruumides, väljas hoonete ümbruses ja kanalisatsioonis kutseliste kasutajate ja vastava koolitusega kutseliste kasutajate poolt ning samuti siseruumides, väljas hoonete ümbruses üldsuse poolt.
            
         
               (2)
            
            
               Hispaania tegi määruse (EL) nr 528/2012 artikli 37 lõike 2 kohaselt taotlejale ettepaneku piirata kõnealusele tootele antava loa tingimusi, mille kohaselt lubataks kõnealust toodet kasutada vaid vastava koolitusega kutselistel kasutajatel ja ainult siseruumides. Sellise piirangu eesmärk on keskkonna kaitse, nagu on osutatud määruse (EL) nr 528/2012 artikli 37 lõike 1 punktis a, et hoida ära muude kui sihtliiki kuuluvate loomade esmase ja teisese mürgituse juhte, mis tulenevad brodifaakumi ohtlikest omadustest – püsiv, bioakumuleeruv ja mürgine või väga püsiv ja väga bioakumuleeruv.
            
         
               (3)
            
            
               Taotleja ei nõustunud pakutud piirangutega ja arvas, et kõnealused meetmed ei ole piisavalt õigustatud määruse (EL) nr 528/2012 artikli 37 lõikes 1 sätestatud põhjustel. Seetõttu teavitas Hispaania 18. aprillil 2016 komisjoni kooskõlas kõnealuse määruse artikli 37 lõike 2 teise lõiguga.
            
         
               (4)
            
            
               Komisjoni direktiivis 2010/10/EL (2) brodifaakumi loa suhtes kehtestatud tingimuste kohaselt tuleb brodifaakumit sisaldavate biotsiidide lubamise puhul kohaldada kõiki asjakohaseid ja olemasolevaid riskivähendamismeetmeid, et piirata muude kui sihtliiki kuuluvate loomade esmane ja teisene kokkupuude brodifaakumiga ning samuti kõnealuse aine pikaajalist mõju keskkonnale. Kõnealused meetmed võivad muu hulgas hõlmata kasutusõiguse andmist ainult kutselisele kasutajale või piiranguid seoses kõnealuste toodete kasutuspiirkonnaga.
            
         
               (5)
            
            
               Komisjon märgib, et Hispaania ettepanek on osa antikoagulandina toimivate rodentitsiidide suhtes kohaldatavatest riiklikest riskivähendamismeetmetest, mis esitati komisjonile 2012. aastal, kui arutati riskivähendamismeetmeid, mida liikmesriigid kohaldavad antikoagulandina toimivate rodentitsiidide lubamise menetluse käigus.
            
         
               (6)
            
            
               Seoses kasutusõiguse andmisega ainult vastava koolitusega kutselistele kasutajatele märgib komisjon, et kõnealusel kasutajate kategoorial on vajalikud teadmised, oskused ja pädevused, mis võimaldab neil kaaluda rodentitsiidide kasutamise riski muudele kui sihtloomadele. Seega peetakse kõnealust kasutajate kategooriat võimeliseks otsustama, milline rodentitsiid on vajalik saastumise tõrjeks, avaldades kõige vähem mõju keskkonnale.
            
         
               (7)
            
            
               Seoses ettepanekuga lubada kasutamist ainult siseruumides, hoitakse ära brodifaakumi kokkupuude muude kui sihtloomadega, nagu väikesed hoonete ümber elavad imetajad, ning sellega hoitakse ära esmase mürgituse juhud. Seega võib see piirang aidata vähendada ka teisest mürgitust, mis tuleneb sellest, kui röövloomad söövad mürgiga saastunud loomi.
            
         
               (8)
            
            
               Pakutud erand on kooskõlas direktiivis 2010/10/EL sätestatud erisätetega, millega jäetakse liikmesriikidele teatav valikuvabadus kohaldada sobivaid ja kättesaadavaid riskivähendamismeetmeid brodifaakumit sisaldavate toodete lubamise tingimusena. Pakutud erand on õigustatud keskkonna kaitsega seotud põhjustel, eelkõige kuna selle eesmärk on hoida ära või vähendada muude kui sihtliiki kuuluvate loomade esmast ja teisest mürgitust. Seega arvab komisjon, et pakutud erand vastab määruse (EL) nr 528/2012 artikli 37 lõike 1 punktis a osutatud tingimustele vastastikusest tunnustamisest tehtava erandi kohta.
            
         
               (9)
            
            
               Käesoleva otsusega ette nähtud meetmed on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Hispaania esitatud ettepanek teha erand vastastikusest tunnustamisest lõikes 2 nimetatud toodete puhul on õigustatud keskkonnakaitsega seotud põhjustel, mis on nimetatud määruse (EL) nr 528/2012 artikli 37 lõike 1 punktis a.
   2.   Lõiget 1 kohaldatakse toodete suhtes, mis on biotsiidiregistris registreeritud järgmiste registrinumbrite all:
   
               a)
            
            
               BC-KC011180-73;
            
         
               b)
            
            
               BC-VM011322-40.
            
         Artikkel 2
   Käesolev otsus on adresseeritud Hispaania Kuningriigile.
   
      Brüssel, 16. detsember 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.
   
      (2)  Komisjoni 9. veebruari 2010. aasta direktiiv 2010/10/EL, millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeaine brodifaakum (ELT L 37, 10.2.2010, lk 44).